钦定古今图书集成/明伦汇编/家范典/第049卷 > 唐杜氏通典 > 《继殇后服议》
## 钦定古今图书集成/明伦汇编/家范典/第049卷 > 唐杜氏通典 > 《继殇后服议》

晋刘系之问荀讷“‘《礼：丧服小记》：‘为殇后者，服以其服’。
按郑元云：‘言为后，据承之也。殇无为人父之道，以本
亲之服服之’。按礼取后，或可缌麻之亲，或五服之内。
若如郑旨，各从本亲，则为殇后者可有无服之理。殇
虽无为人父之道，今既承之，不得不称之为父。而无
服之处，丧即情寻义，无服之理有疑’。讷答曰：‘今相承
继，在殇者既殁之后，主人近亲，皆以殇服服之。疏族
为后，更当斩衰三年，轻重殊駮，非称情立文也。且后
大宗，当为祭主，于先人轻降之服，不可久废祭祀。若
应重服者，《记》当曰‘服斩’，文约而旨明。今之所服，似非
服重也。当以为后之故，本施成人而不从殇耳’。”